C 18/8

Értesítés a Kambodzsából és a Mianmarból származó indica rizs behozatalára vonatkozó védintézkedések bevezetéséről szóló (EU) 2019/67 bizottsági végrehajtási rendelettel kapcsolatos T-246/19. sz. ügyben a Törvényszék által 2022. november 9-én hozott ítélet tárgyát képező védintézkedési vizsgálat újbóli megindításáról

(2023/C 18/05)

1. Ítélet

A T-246/19. sz., Kambodzsai Királyság és Cambodia Rice Federation kontra Bizottság ügyben 2022. november 9-én hozott ítéletével (a továbbiakban: ítélet) az Európai Unió Törvényszéke (a továbbiakban: Törvényszék) megsemmisítette a Kambodzsából és a Mianmarból származó indica rizs behozatalára vonatkozó védintézkedések bevezetéséről szóló, 2019. január 16-i (EU) 2019/67 bizottsági végrehajtási rendeletet (1) (a továbbiakban: szóban forgó rendelet), amellyel az Európai Bizottság (a továbbiakban: Bizottság) a Kambodzsából és a Mianmarból/Burmából származó rizs vonatkozásában – az alkalmazandó vámtétel fokozatos csökkentése mellett – három évre visszaállította a szóban forgó rizs behozatalára vonatkozóan a Közös Vámtarifában előírt vámokat.

A Törvényszék megállapította, hogy a Bizottság tévesen alkalmazta a jogot és nyilvánvaló mérlegelési hibát vétett, amikor az uniós gazdasági ágazatnak okozott kárra vonatkozó vizsgálatát – önkényesen – az Európai Unióban termelt és betakarított hántolatlan indica rizsből hántolt vagy félig hántolt rizst előállító hántolókra korlátozta. Az uniós gazdasági ágazat e helytelen meghatározása miatt hibás a súlyos nehézségek fennállására vonatkozó elemzés, hiszen a Bizottság a termelők egy részét kizárta a kárelemzésből.

A Törvényszék megállapította továbbá, hogy a Bizottság nem támasztotta alá elvárható szintű bizonyítékokkal az alákínálás elemzése keretében végzett kiigazításokat.

Végezetül a Törvényszék megállapította, hogy a Bizottság megsértette a felperesek védelemhez való jogát, és nem tett eleget az alapvető tények és szempontok, valamint az azokat alátámasztó részletek közlésére vonatkozó kötelezettségének. A Bizottság nem adott tájékoztatást különösen a felhasználási és a kármutatók megállapítását megalapozó adatokról, sem pedig az alákínálás-elemzésről és az érdekelt felek által az általános tájékoztató nyomán megfogalmazott észrevételek figyelembevétele érdekében abban eszközölt kiigazításokról.

2. Következmények

Az EUMSZ 266. cikke előírja, hogy az intézmények kötelesek megtenni a Bíróságok ítéletében foglaltak teljesítéséhez szükséges intézkedéseket. Az intézmények igazgatási eljárásokkal (ideértve a 978/2012/EU rendeleten (2) alapuló általános hatályú védintézkedési vizsgálatokat is) összefüggésben elfogadott aktusainak megsemmisítése esetén a Törvényszék ítéletében foglaltak teljesítése abban áll, hogy az intézmények a megsemmisített aktus helyett új, a Törvényszék által feltárt szabálytalanságot megszüntető aktust fogadnak el (3).

A Bíróság ítélkezési gyakorlata szerint a megsemmisített aktust helyettesítő aktus elfogadására irányuló eljárás attól a ponttól folytatható, ahol a szabálytalanság bekövetkezett (4). Ez azt is jelenti, hogy igazgatási eljárást lezáró aktus megsemmisítése esetén a megsemmisítés nem terjed ki szükségképpen az előkészítő eljárási cselekményekre, például a védintézkedési eljárás megindítására. A 978/2012/EU rendeleten alapuló, általános hatályú, a Közös Vámtarifa szerinti behozatali vámokat három évre visszaállító védintézkedéseket bevezető rendelet megsemmisítése esetén ez például azt jelenti, hogy – hacsak a szabálytalanság nem az eljárás megindításakor következett be – a megsemmisítés után a védintézkedési eljárás még folyamatban van, tekintve, hogy a védintézkedési eljárást lezáró aktus eltűnt az Unió jogrendjéből (5).

A jelen ügyben a Törvényszék az 1. pontban bemutatott okokra hivatkozva semmisítette meg a szóban forgó rendeletet.

Érvényben maradnak ugyanakkor a szóban forgó rendelet azon további ténymegállapításai és következtetései, amelyeket nem támadtak meg, vagy amelyeket megtámadtak ugyan, de amelyeket a Törvényszék nem vizsgált; ezeket a ténymegállapításokat és következtetéseket az eredeti vizsgálat ezen újbóli megindítása nem érinti.

3. Az újbóli megindításra irányuló eljárás

A fentiek alapján a Bizottság úgy határozott, hogy újból megindítja a szóban forgó, a Közös Vámtarifa szerinti vámokat a szóban forgó rizs behozatala vonatkozásában három évre visszaállító rendelet elfogadásához vezető védintézkedési vizsgálatot.

Az eredeti vizsgálat újbóli megindítása hatására a vizsgálat attól a ponttól folytatódik, ahol a szabálytalanság történt.

Az eredeti vizsgálat újbóli megindításának célja a Törvényszék által feltárt hibák maradéktalan kiküszöbölése, valamint annak megállapítása, hogy a Törvényszék által egyértelművé tett szabályok alkalmazása indokolja-e az intézkedések újbóli bevezetését, amely a Kambodzsából származó, a 1006 30 27, 1006 30 48, 1006 30 67 és 1006 30 98 KN-kódok alá tartozó indica rizs tekintetében a Közös Vámtarifában meghatározott vámoknak a 2019. január 18-tól 2022. január 18-ig tartó eredeti hároméves alkalmazási időszakra történő visszaállítását jelentené. Mivel az intézkedések azóta megszűntek, a Közös Vámtarifa szerinti vámok esetleges visszaállítása kizárólag a 2019. január 18. és 2022. január 18. közötti időszakban megvalósult behozatalokat fogja érinteni.

4. Írásbeli beadványok

A Bizottság felkéri az érdekelt feleket, hogy a vizsgálat újbóli megindításával kapcsolatban ismertessék álláspontjukat, szolgáltassanak információkat, és mindezeket támasszák alá bizonyítékokkal. Ezeknek az információknak és az azokat alátámasztó bizonyítékoknak – eltérő rendelkezés hiányában – az ezen értesítésnek az Európai Unió Hivatalos Lapjában való közzétételétől számított 30 napon belül kell beérkezniük a Bizottsághoz.

5. A vizsgálattal megbízott bizottsági szolgálatok előtti meghallgatás lehetősége

Az érdekelt felek kérhetik a vizsgálattal megbízott bizottsági szolgálatok előtti meghallgatásukat. A meghallgatás iránti kérelmet írásban, indoklással együtt kell benyújtani. A vizsgálat újbóli megindításához tartozó kérdésekben kért meghallgatások esetében a kérelmet az ezen értesítésnek az Európai Unió Hivatalos Lapjában való közzétételétől számított 15 napon belül kell benyújtani. A későbbiekben a Bizottság az érdekelt felekkel folytatott levélváltás során tűz ki külön határidőt a meghallgatás iránti kérelem benyújtására.

6. Az írásbeli beadványok benyújtása és levelezés

A Bizottsághoz védintézkedési vizsgálatok céljára csak szerzői jogi védelem alatt nem álló információk nyújthatók be. Mielőtt az érdekelt felek olyan információkat és/vagy adatokat bocsátanának a Bizottság rendelkezésére, amelyekkel kapcsolatban harmadik felet szerzői jog illet meg, a szerzői jog jogosultjától külön engedélyt kell kérniük, amelyben az kifejezetten lehetővé teszi a Bizottság számára a) az információk és adatok e védintézkedési eljárás keretében történő felhasználását, valamint b) az információknak és/vagy adatoknak az e vizsgálatban érdekelt felek felé olyan formában történő továbbítását, hogy azok gyakorolhassák védelemhez való jogukat.

Az érdekelt felek által benyújtott valamennyi olyan írásbeli beadványt – beleértve az ezen értesítésben kért információkat, a kitöltött kérdőíveket és a leveleket is –, amelyre vonatkozóan bizalmas kezelést kérelmeznek, „Sensitive” (6) (bizalmas) jelöléssel kell ellátni. A vizsgálat keretében információt benyújtó feleknek a bizalmas kezelésre irányuló kérelmüket meg kell indokolniuk. A „Sensitive” jelöléssel ellátott információkat benyújtó feleknek ezekről az információkról a GSP-rendelet 38. cikke értelmében nem bizalmas jellegű összefoglalót is rendelkezésre kell bocsátaniuk, amelyet „For inspection by interested parties” (az érdekelt felek számára, betekintésre) jelöléssel kell ellátniuk. Ennek az összefoglalónak megfelelő részletességűnek kell lennie ahhoz, hogy a bizalmasan benyújtott információk lényege kielégítő mértékben megismerhető legyen belőle. Ha azonban a bizalmas kezelés iránti kérelem megalapozatlannak tűnik, és az információ szolgáltatója nem kívánja nyilvánosságra hozni azt, vagy engedélyezni annak általánosított vagy összegzett formájú közzétételét, akkor az adott információ figyelmen kívül hagyható.

A Bizottság felkéri az érdekelt feleket, hogy minden beadványukat és kérelmüket – ideértve az érdekelt félként való nyilvántartásba vételre vonatkozó kérelmeket is – a Tron.tdi platformon (https://tron.trade.ec.europa.eu/tron/TDI) keresztül, a meghatalmazásokat és a tanúsítványokat szkennelt formában mellékelve nyújtsák be. A TRON.tdi platform vagy e-mail használatával az érdekelt felek elfogadják a Kereskedelmi Főigazgatóság honlapján közzétett, „LEVELEZÉS AZ EURÓPAI BIZOTTSÁGGAL PIACVÉDELMI ÜGYEKBEN” című dokumentumban foglalt, az elektronikus beadványokra alkalmazandó szabályokat: http://trade.ec.europa.eu/doclib/docs/2014/june/tradoc_152573.pdf. Az érdekelt feleknek fel kell tüntetniük nevüket, címüket, telefonszámukat és érvényes e-mail-címüket, továbbá biztosítaniuk kell, hogy a megadott e-mail-cím működő, naponta ellenőrzött hivatalos e-mail-cím legyen. Az elérhetőségek megadása után a Bizottság kizárólag a TRON.tdi platformon keresztül vagy e-mailben kommunikál az érdekelt felekkel, kivéve, ha azok kifejezetten kérik a Bizottságtól a dokumentumok más kommunikációs csatornán történő megküldését, vagy ha a dokumentumot a jellegéből adódóan könyvelt levélpostai küldeményben kell elküldeni. Az érdekelt felek a Bizottsággal folytatott levelezésre vonatkozó további szabályokat és információkat, köztük a TRON.tdi platformon keresztül vagy e-mailben eljuttatott küldeményekre irányadó elveket megtalálják a fent említett, az érdekelt felekkel folytatott kommunikációra vonatkozó útmutatóban.

A Bizottság levelezési címe:

European Commission Directorate-General for Trade Directorate G Office: CHAR 04/39 1049 Bruxelles/Brussel BELGIQUE/BELGIË

E-mail: TRADE-SAFEGUARD-RICE@ec.europa.eu

7. Az együttműködés hiánya

Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltatja ezeket az információkat határidőn belül, illetve ha a vizsgálatot jelentősen hátráltatja, a 2013. augusztus 28-i 1083/2013/EU felhatalmazáson alapuló bizottsági rendelet 13. cikkének megfelelően ideiglenes vagy végleges megerősítő vagy nemleges ténymegállapítások tehetők a rendelkezésre álló információk alapján.

Ha megállapítást nyer, hogy az érdekelt felek valamelyike hamis vagy félrevezető információkat szolgáltatott, ezek az információk figyelmen kívül hagyhatók, és a Bizottság a rendelkezésre álló tényekre támaszkodhat.

Ha az érdekelt felek valamelyike nem, vagy csak részben működik együtt, az eredmény kedvezőtlenebb lehet e fél számára, mint ha együttműködött volna.

A számítógépes válaszadás elmaradása nem tekinthető az együttműködés hiányának, amennyiben az érdekelt fél igazolja, hogy a válasz kért formában történő elkészítése indokolatlan többletteherrel vagy indokolatlan többletköltségekkel járna. Az érdekelt félnek ebben az esetben haladéktalanul fel kell vennie a kapcsolatot a Bizottsággal.

8. Meghallgató tisztviselő

Az érintett kedvezményezett országnak és az érdekelt feleknek jogukban áll általános jellegű meghallgatást kérni; ennek érdekében az ezen értesítésnek az Európai Unió Hivatalos Lapjában való közzétételétől számított 21 napon belül írásbeli kérelmet kell benyújtaniuk, amelyben igazolják, hogy a vizsgálat eredményei várhatóan tényleges hatással lesznek rájuk, valamint hogy különös okok indokolják szóbeli meghallgatásukat.

Az érintett kedvezményezett ország és az érdekelt felek kérhetik a meghallgató tisztviselő közreműködését. A meghallgató tisztviselő megvizsgálja az iratbetekintési kérelmeket, a dokumentumok bizalmas kezelését érintő vitákat, a határidők meghosszabbítására vonatkozó kérelmeket, valamint a meghallgatás iránti kérelmeket. A kérelmeket kellő időben, indokolatlan késedelem és az eljárás szabályszerű lefolytatásának veszélyeztetése nélkül kell benyújtani. Ezt szem előtt tartva az érdekelt feleknek a meghallgató tisztviselő közreműködését a közreműködésre okot adó esemény bekövetkezése után a lehető leghamarabb kérniük kell. A meghallgató tisztviselő megvizsgálja a közreműködés iránti kérelem indokait, a benne felvetett kérdések jellegét és e kérdéseknek a védelemhez való jog gyakorlására kifejtett hatását, továbbá figyelembe veszi a megfelelő ügyintézéshez és a vizsgálat időben történő lezárásához fűződő érdeket. További információk, valamint a meghallgató tisztviselő elérhetősége és internetes oldalai a Kereskedelmi Főigazgatóság honlapján találhatók: https://ec.europa.eu/trade/trade-policy-and-you/contacts/hearing-officer/.

9. A személyes adatok kezelése

A Bizottság az e vizsgálat során gyűjtött valamennyi személyes adatot az (EU) 2018/1725 európai parlamenti és tanácsi rendeletnek (7) megfelelően kezeli.

A Bizottság piacvédelmi tevékenysége során végzett személyesadat-kezelésről a magánszemélyeket tájékoztató adatvédelmi nyilatkozat megtekinthető a Kereskedelmi Főigazgatóság honlapján: https://ec.europa.eu/trade/policy/accessing-markets/trade-defence.

10. Tájékoztatás a vizsgálat során

A Bizottság a kedvezményezett országot, valamint a szóban forgó rendelet elfogadásához vezető vizsgálat során érdekelt félként nyilvántartásba vett felek mindegyikét kellő időben tájékoztatni fogja azokról a lényeges tényekről és szempontokról, amelyek alapján végre kívánja hajtani a fenti ítéletet, és a végleges döntés meghozatala előtt lehetőséget fog biztosítani számukra észrevételeik megtételére.

(1) HL L 15., 2019.1.17., 5. o.

(2) Az Európai Parlament és a Tanács 978/2012/EU rendelete (2012. október 25.) az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről (HL L 303., 2012.10.31., 1. o.), a továbbiakban: (978/2012/EU rendelet).

(3) Asteris kontra Bizottság, 97, 193, 99 és 215/86 egyesített ügyek, EU:C:1988:46, 27. és 28. pont; valamint Jindal Saw kontra Európai Bizottság, T-440/20, EU:T:2022:318, 115. pont.

(4) Spanyolország kontra Bizottság, C-415/96, EU:C:1998:533, 31. pont; Industrie des Poudres Sphériques kontra Tanács, C-458/98 P, EU:C:2000:531, 80–85. pont; Alitalia kontra Bizottság, T-301/01, EU:T:2008:262, 99. és 142. pont; Région Nord-Pas de Calais kontra Bizottság, T-267/08 és T-279/08 egyesített ügyek, EU:T:2011:209, 83. pont.

(5) Spanyolország kontra Bizottság, C-415/96, EU:C:1998:533, 31. pont; Industrie des Poudres Sphériques kontra Tanács, C-458/98 P, EU:C:2000:531, 80–85. pont.

(6) A „Sensitive” jelöléssel ellátott dokumentum a 978/2012/EU rendelet 38. cikke szerint bizalmas dokumentumnak minősül. A dokumentum az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében is védelem alatt áll.

(7) Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).